56. ΠΡΟΕΔΡΙΚΟΝ ΔΙΑΤΑΓΜΑ υπ’ αριθ. 254 της 14/22 Απρ. 1978 (ΦΕΚ Α΄ 58) Περί διενεργείας ελέγχου επί της διαχειρίσεως της Ε.Ρ.Τ. Έχοντες υπ’ όψει: 1.Τας διατάξεις: α)Του Ν.Δ. 216/74 «περί συστάσεως Υπουργείου Προεδρίας Κυβερνήσεως». β)Του Π.Δ. 381/77 «περί οργανισμού της παρά τω Υπουργείω Προεδρίας Κυβερνήσεως Γενικής Γραμματείας Τύπου και Πληροφοριών». γ)Της παρ. 1 του άρθρ. 5 του Νόμ. 230/75 «περί ιδρύσεως της υπό την επωνυμίαν «Ελληνική Ραδιοφωνία-Τηλεόρασις» Ανωνύμου Εταιρείας». 2.Την υπ’ αριθ. Α63/3/28856/9.12.77 (ΦΕΚ 1286/Β/10.12.77) απόφασιν του Πρωθυπουργού και Υπουργού Προεδρίας Κυβερνήσεως «περί αναθέσεως αρμοδιοτήτων του Υπουργού Προεδρίας Κυβερνήσεως εις τους παρά τω Υπουργείω Προεδρίας Κυβερνήσεως Υφυπουργούς». 3.Την υπ’ αριθ. 241/1978 γνωμοδότησιν του Συμβουλίου της Επικρατείας, προτάσει του Ημετέρου παρά τη Προεδρία Κυβερνήσεως Υφυπουργού, αποφασίζομεν: Άρθρ.1.-Ορίζεται τριμελής Επιτροπή Ελέγχου διαχειρίσεως, η οποία θα διενεργή εκάστοτε τον από του Νόμ. 230/75 προβλεπόμενον οικονομικόν έλεγχον επί της διαχειρίσεως της Α.Ε. «Ελληνική Ραδιοφωνία-Τηλεόρασις», ήτις θα αποτελήται εξ ενός μέλους του Ελεγκτικού Συνεδρίου του Κράτους, εξ ενός ανωτάτου ή ανωτέρου υπαλλήλου της Γενικής Διευθύνσεως Δημοσίας Διοικήσεως του Υπουργείου Προεδρίας Κυβερνήσεως και εξ ενός ανωτάτου ή ανωτέρου υπαλλήλου της Γενικής Γραμματείας Τύπου και Πληροφοριών. «Χρέη γραμματέως της επιτροπής θα εκτελή υπάλληλος της Γενικής Γραμματείας Τύπου και Πληροφοριών, οριζόμενος υπό του Υπουργού δια της κατά το άρθρ. 2 του παρόντος αποφάσεώς του δύναται δε να ορίζεται δια της αυτής αποφάσεως και βοηθός γραμματέως, υπάλληλος του Υπουργείου Προεδρίας Κυβερνήσεως». Το εντός « » εδάφιον προσετέθη δια του Π.Δ. 565 της 26 Ιουλ./9 Αυγ. 1978 (ΦΕΚ Α΄ 122). Ο έλεγχος της Επιτροπής δύναται ν’ αναφέρεται εις την οικονομικήν χρήσιν του τρέχοντος έτους ή παρελθόντων ετών και ν’ αφορά εις τον έλεγχον του Προϋπολογισμού, του τρόπου και της εν γένει διαχειρίσεως των κονδυλίων αυτού, καθώς και εις τον απολογισμόν της συγκεκριμένης χρήσεως, εις το σύνολον ή εις επί μέρους κονδύλια αυτού. Άρθρ.2.-Προς διενέργειαν του εκάστοτε διενεργουμένου ελέγχου ο Υπουργός δι’ αποφάσεως συγκροτεί την Επιτροπήν, ορίζει τα μέλη αυτής, καθορίζει το περιεχόμενον του ελέγχου κατά τα ανωτέρω, καθώς και τον χρόνον περατώσεως του έργου αυτής, κατά τα υπό του παρόντος διατάγματος προβλεπόμενα. Η Επιτροπή συντάσσει πόρισμα περί του ελέγχου, το οποίον υποχρεούται να υποβάλη εις τον Υπουργόν. «Δια την αμοιβήν της επιτροπής, του γραμματέως και του βοηθού γραμματέως εφαρμόζονται αι διατάξεις του άρθρ. 8 του Νόμ. 754/1978 και του άρθρ. 5 του Νόμ. 755/1978». Το ανωτέρω εντός «» εδάφιον αντικατεστάθη ως άνω δια του Π.Δ. 565 της 26 Ιουλ./9 Αυγ. 1978 (ΦΕΚ Α΄ 122). 57. ΑΠΟΦΑΣΗ ΥΠΟΥΡΓΩΝ ΣΥΝΤΟΝΙΣΜΟΥ, ΟΙΚΟΝΟΜΙΚΩΝ, ΒΙΟΜΗΧΑΝΙΑΣ ΚΑΙ  ΕΝΕΡΓΕΙΑΣ ΚΑΙ ΕΜΠΟΡΙΟΥ Αριθ. Ε.10854 της 14 Νοεμ./14 Δεκ.  1978 (ΦΕΚ Β΄ 1097) Περί χαρακτηρισμού των τηλεοπτικών προγραμμάτων των αποτυπωμένων σε μαγνητικές ταινίες ως βιομηχανικών προϊόντων. Έχοντας υπόψη: 1.Τις διατάξεις της παρ. 3 του άρθρ. 35 του Ν.Δ. 3323/1955 «περί φορολογίας του εισοδήματος», όπως ισχύει. 2.Την από 14 Νοεμ. 1977 αίτηση της «τηλεοπτικαί επιχειρήσεις ΑΕΒΕ». με την οποία ζητείται ο χαρακτηρισμός ως βιομηχανικού προϊόντος των τηλεοπτικών προγραμμάτων των αποτυπωμένων σε μαγνητικές ταινίες. 3.Το αριθ. 3/30 Μαΐου 1978 πρακτικό της Γνωμοδοτικής Επιτροπής χαρακτηρισμού των προϊόντων που εξάγονται στην αλλοδαπή, στο οποίο διατυπώνεται η σύμφωνη γνωμοδότηση της Επιτροπής αυτής, αποφασίζουμε: Χαρακτηρίζουμε τα τηλεοπτικά προγράμματα τα αποτυπωμένα σε μαγνητικές ταινίες ως βιομηχανικό προϊόν και κατά συνέπεια, όσοι πραγματοποιούν εξαγωγές του προϊόντος αυτού αποκτούν το δικαίωμα να εκπίπτουν χωρίς δικαιολογητικά από τα ακαθάριστα έσοδα από εξαγωγές για την αντιμετώπιση ειδικών δαπανών εξαγωγών, το ποσοστό που ορίζεται από την παρ. 3 του άρθρ. 35 του Ν.Δ. 3323/1955, για τα βιομηχανικά προϊόντα. 